Reviews: NHAAB2RN | 008562011519 | Sony NHAAB2RN General Purpose Battery at ComputerValley.ca
Manufacturer Part Number: NHAAB2RN Hoe COVID-19-verwante stres jou liggaam affekteer - WelstandWelstand
Tuis / Advies / Hoe COVID-19-verwante stres jou liggaam affekteer
Die stres van die Covid-19-pandemie en -inperking veroorsaak hoë vlakke van stres en angs. ʼn Opname deur die SA Depressie- en Angsgroep (SADAG) van 1 200 mense in die eerste paar weke van die inperking het bevind dat 65% van hulle gestres is. Die voortdurende spanning affekteer liggaam sowel as gees.
Geestelike en emosionele stres tap die liggaam net soos fisiese stres, wat jou uitgeput laat. Ligte oefening, soos om elke dag te gaan stap, plus om te strek of joga te beoefen, mag help om uitputting te verlig en die immuunstelsel in stand te hou. Probeer ontspannende en kreatiewe aktiwiteite soos om te teken, tuin te maak of te bak.
Jy mag te veel slaap, of jy stry elke nag teen insomnia. Stres put jou liggaam se energievlakke uit, vandaar die traagheid, maar kan ook jou liggaam in ʼn staat van waaksaamheid laat oorgaan, wat dit moeilik maak om aan die slaap te raak. Probeer ʼn progressiewe spierverslappingstegniek, wat behels dat jy spiere inspan en ontspan. Indien die probleem aanhou, raadpleeg jou dokter.
Navorsing het bevind dat vroue geneig is om in tye van stres trooskos te eet, terwyl mans geneig is om hulle aptyt te verloor. As jy oor-eet, herken die stressors wat jou na snoeperye laat gryp. Identifiseer die aanloklike eetgoed waarna jy uitreik en laat dit nie in die huis toe nie. As jy te min eet, reguleer jou maaltye en kies voedsame, maklik verteerbare kos.
Jou gastro-intestinale sisteem is sensitief vir emosies en stres, wat kan lei tot slegte spysvertering en sooibrand, diarree of hardlywigheid. Bo en behalwe ontspanningstegnieke, is dit belangrik om ʼn gesonde dieet te handhaaf en jou alkohol- en suikerinname dop te hou.
Stres is ʼn algemene sneller vir spanningshoofpyne en migraines en kan ʼn hoofpyn vererger. Enigiets wat jou help om te ontspan, insluitend diep asemhaling, oefening en meditasie mag dalk vir jou hoofpyne help.
Wanneer jy gespanne raak, verstyf jou nekspiere en dra by tot nekpyn, wat na jou rug en skouers kan versprei. Gee jouself ʼn nekmassering of kry iemand om dit vir jou te doen. ʼn Warm bad en aanwending van ʼn hittekussing ontspan ook die nekspiere. As hierdie maatreëls nie help nie, raadpleeg ʼn fisioterapeut of jou dokter.
Omdat stres en angs jou pyndrumpel verlaag, kan dit seer spiere en spierkrampe veroorsaak wat geen mediese oorsaak blyk te hê nie. Ligte oefening, ʼn gesonde dieet en ʼn goeie nagrus bestry dit, maar jy mag dalk ook spierverslappers benodig.
Hoe om stres te verminder
SADAG bied wenke aan om jou te help om hierdie stresvolle tyd te hanteer.
Handhaaf ʼn daaglikse roetine – staan op, trek aan, maak ontbyt, gaan stap ʼn entjie.
Vra jouself af wat kan jy beheer – jou houding, jou huis, die versorging van jou liggaam en gees – en fokus op hierdie dinge.
Beplan dinge om te doen. Plak ʼn lys op die yskasdeur sodat die gesin idees kan byvoeg, byvoorbeeld om ʼn boek te lees, onkruid in die tuin uit te trek, ʼn gunsteling fliek te kyk, iets te teken, ʼn nuwe oefening te probeer of die kaste reg te pak.
Verminder die tyd wat jy daaraan bestee om na mediadekking oor Covid-19 te luister of te kyk. Opdateer slegs op sekere tye van die dag.
Demp sleutelwoorde wat op Twitter geaktiveer mag word, demp rekenings of staak jou opvolging, demp WhatsApp-groepe en maak Facebook-plasings en -invoere toe indien jy hulle te oorweldigend vind.
Bly via tegnologie in verbinding met die mense wat jy liefhet.
Kry goeie inligting
Botsende inligting en fopnuus kan bykomende stres veroorsaak. SADAG stel voor dat jy jou Covid-19-inligting vanaf betroubare bronne bekom, soos die volgende:
Die VS se Sentrum vir Siektebeheer (The US Centre for Disease Control)
Die Suid-Afrikaanse Covid-19-nuusportaal (The South African COVID-19 news portal)
Nasionale Departement van Gesondheid WhatsApp-lyn: 060 012 3456.
Vir nou, kyk goed na jouself, fisies en geestelik, en kry hulp en ondersteuning wanneer jy dit benodig.
Praat sewe dae per week vanaf 09:00 – 16:00 aanlyn met ʼn berader via die Cipla Whatsapp Chat Line 076 882 2775.
GRATIS aanlyn #Facebook Expert Chats daagliks, 13:00 – 14:00 op die Sadag Facebook-blad: The South African Depression and Anxiety Group.
SMS 31393 of 32312 en ʼn berader sal jou terugskakel – beskikbaar sewe dae per week, 24 uur per dag.
SADAG-hulplyn verskaf gratis telefoniese berading, inligting, verwysings en hulpbronne, sewe dae per week, 24 uur per dag – skakel 0800 21 22 23, 0800 70 80 90 of 0800 456 789 of die Selfmoord-hulplyn 0800 567 567.